Predkladacia správa

Materiál „Analýza dynamiky výberu odvodov do Sociálnej poisťovne za prvé tri štvrťroky roka 2005 a návrh opatrení na zvýšenie výberu odvodov do Sociálnej poisťovne“ sa predkladá ako informatívny materiál na základe úlohy  B.7.  uznesenia  vlády  SR  č.  779  zo 6. októbra 2005 k dodatku návrhu rozpočtu verejnej správy na roky 2006 až 2008. 

Predkladaný materiál analyzuje dynamiku výberu poistného dosiahnutého za prvé tri štvrťroky roka 2005 vo vzťahu k rozpočtu Sociálnej poisťovne na rok 2005 a vo vzťahu k výberu poistného v roku 2004. Analyzujú sa príjmy bez vplyvu druhého piliera dôchodkového systému s dôrazom na príjmy platené zamestnávateľmi aj za zamestnancov, samostatne zárobkovo činnými osobami a dobrovoľne poistenými osobami. 

Predkladaná analýza pozostáva z troch častí.

V prvej časti materiálu, ktorá má informatívny charakter, je uvedený výpadok na príjmoch Sociálnej poisťovne za prvých deväť mesiacov roku 2005 oproti upravenému rozpočtu (bez vplyvu druhého piliera) a stav v jednotlivých druhoch poistení. V tejto časti je uvedená bilancia celého systému sociálneho poistenia podľa jednotlivých mesiacov prvých troch štvrťrokov roku 2005 a sú tiež identifikovaní hlavní neplatiči poistného, zamestnávatelia aj za zamestnancov.

Druhá časť analyzuje dynamiku výberu poistného za prvé tri štvrťroky roka 2005, a to z hľadiska výberu poistného v roku 2004 a z hľadiska upraveného rozpočtu Sociálnej poisťovne na rok 2005.

Sociálna poisťovňa poskytla pre vypracovanie predkladanej analýzy údaje o hospodárení v triedení podľa jednotlivých mesiacov rokov 2004 a 2005 a zoznam najdôležitejších opatrení na zlepšenie nepriaznivého vývoja v oblasti príjmov, ktoré Sociálna poisťovňa priebežne prijíma a plní, uvedený v tretej časti materiálu. Údaje o úspešnosti výberu poistného v triedení podľa jednotlivých mesiacov v čase vypracovania predkladaného materiálu Sociálna poisťovňa k dispozícii nemala.
    
Vykonanou analýzou bolo zistené, že výber poistného v roku 2005 v porovnaní s rokom 2004 nekorešponduje s dynamikou vývoja makroekonomickej základne roku 2005 v porovnaní  s rokom 2004 a plnenie rozpočtu Sociálnej poisťovne za prvých deväť mesiacov roku 2005 nezodpovedá zlepšujúcim sa makroekonomickým ukazovateľom v roku 2005.

Predkladaný materiál bol prerokovaný s Ministerstvom financií Slovenskej republiky a Sociálnou poisťovňou. Podľa Sociálnej poisťovne je údaj o teoretickej úspešnosti výberu poistného vo výške 88,70%, ktorý vyplýva z druhej časti analýzy, v záujme objektívnosti potrebné korigovať najmä vzhľadom na to, že medzi rastom zamestnanosti v hospodárstve Slovenskej republiky a rastom počtu poistencov Sociálnej poisťovne nie je priama úmera, rovnako aj medzi rastom priemernej mesačnej mzdy a rastom vymeriavacieho základu pre odvod poistného. Podľa prepočtov Sociálnej poisťovne predstavuje ukazovateľ úspešnosti výberu poistného, vypočítaný ako pomer príjmov, ktoré sa vzťahujú k odvodovým povinnostiam za deväť mesiacov roka 2005, percentuálnu úroveň cca 94%. 

Ministerstvo práce, sociálnych vecí a rodiny Slovenskej republiky sa stotožňuje so Sociálnou poisťovňou, že exaktnejšia analýza si vyžaduje kompletnejšiu údajovú základňu, ktorú však Sociálna poisťovňa v súčasnosti nemá k dispozícii.